หุ้นดาวโจนส์ปิดลบ 64.28 จุด
ดัชนีดาวโจนส์ตลาดหุ้นนิวยอร์กปิดลบ 64.28 จุด ที่ 14,447.75 จุดหวั่นไซปรัสกระทบยูโรโซน
26 มี.ค. 2556

ดัชนีดาวโจนส์ตลาดหุ้นนิวยอร์กปิดลบ 64.28 จุด ที่ 14,447.75 จุดหวั่นไซปรัสกระทบยูโรโซน
ดัชนีเฉลี่ยอุตสาหกรรมดาวโจนส์ร่วงลง 64.28 จุด หรือ 0.44% ปิดที่ 14,447.75 จุด ดัชนี S&amp;P 500 ลดลง 5.20 จุด หรือ 0.33% ปิดที่ 1,551.69 จุด และดัชนี Nasdaq ลดลง 9.70 จุด หรือ 0.30% ปิดที่ 3,235.30 จุด
ตลาดหุ้นนิวยอร์กปรับฐานลงหลังจากนายเจอโรน ดิจเซลโบลม ประธานยูโรกรุ๊ป กล่าวว่าประเทศอื่นๆในกลุ่มยูโรโซนอาจจะเผชิญกับวิกฤตด้านการธนาคารแบบเดียวกับไซปรัส 
อย่างไรก็ตาม ตลาดปรับฐานลงในกรอบที่จำกัดเพราะได้แรงหนุนในระหว่างวันจากข่าวที่ว่าสหภาพยุโรป (อียู) และไซปรัสได้บรรลุข้อตกลงพื้นฐานเกี่ยวกับเงื่อนไขของมาตรการให้ความช่วยเหลือมูลค่า 1 หมื่นล้านยูโรในวันนี้ ซึ่งมาตรการดังกล่าวมีเป้าหมายที่จะช่วยกอบกู้วิกฤตในภาคการธนาคารของไซปรัส
หลังจากนั้นไม่นาน รัฐมนตรีคลังกลุ่มยูโรโซนก็ได้ให้การรับรองข้อตกลงของไซปรัสกับกลุ่มทรอยกา ซึ่งประกอบด้วยธนาคารกลางยุโรป (อีซีบี), คณะกรรมาธิการยุโรป (อีซี) และกองทุนการเงินระหว่างประเทศ (ไอเอ็มเอฟ) ในการปรับโครงสร้างภาคการธนาคารของไซปรัส
การบรรลุข้อตกลงในการให้ความช่วยเหลือไซปรัสได้สร้างความผ่อนคลายแก่ตลาดเกี่ยวกับวิกฤตหนี้ระลอกใหม่ในภูมิภาคและได้ขจัดความกังวลที่ว่าไซปรัสจะพ้นจากการเป็นสมาชิกยูโรโซน ซึ่งส่งผลให้ตลาดปรับตัวสูงขึ้น